作者:魏了翁
標題:洞庭春色・沁園春
內容:花帽簷行，寶釵梁畔，還是上元。看去年芳草，如今又綠，當時皓月，此夕仍圓。節序驅人人不解，道歲歲年年都一般。看承處，有燭龍照夜，鐵鳳連天。東風不知倦客，又吹向樓閣山巔。任管絃鬧處，詩豪得志，綺羅香裡，俠少當權。客與溪翁無一事，但隨俗簪花含笑看。無限意，更醉騎花影，飽看豐年。